Biden: „Nu faceți greșeli, Ucraina îl poate opri pe Putin”. El a menționat România în rândul țărilor care vor ajuta Kievul
Discursul rostit de președintele Joe Biden marți seară în fața liderilor NATO reuniți la Washington a fost puternic și clar, în contrast evident cu prestația sa de la dezbaterea de la sfârșitul lunii trecute cu Donald Trump, care a generat incertitudini în legătură cu viitorul său politic, scrie BBC. În alocuțiunea sa din deschiderea summitului aniversar al NATO, președintele american a menționat România de două ori, enumerând-o printre țările care vor contribui la apărarea antiaeriană a Ucrainei și printre statele în care alianța își întărește prezența cu un grup de luptă, potrivit News.ro.